ທາງການລາວ ຈະຍົກເລີກ ສຳປະທານ ການຂຸດຄົ້ນ ແຮ່ທາດ ຢ່າງນ້ອຍ 10 ໂຄງການ 
10 ໂຄງການ ທີ່ຖືກຍົກເລີກນັ້ນ ເປັນໂຄງການທີ່ບໍ່ມີຄວາມຄືບໜ້າ ແລະຍັງບໍ່ມີການລົງທຶນ ເພື່ອການສຳຫລວດ ແລະຂຸດຄົ້ນ ຕາມສັນຍາຢ່າງແທ້ຈິງ.
ທາງການລາວຈະຍົກເລີກສຳປະທານການຂຸດຄົ້ນແຮ່ທາດ 10 ໂຄງການເປັນຢ່າງນ້ອຍ ເນື່ອງຈາກບໍ່ມີຄວາມຄືບໜ້າ ແລະຍັງ ບໍ່ມີການລົງທຶນ ເພື່ອການຂຸດຄົ້ນ ຕາມສັນຍາຢ່າງແທ້ຈິງ ທ່ານໜູລິນ ສິນບັນດິດ ລັດຖະມົນຕີວ່າການກະຊວງຊັບພະຍາ ກອນທຳມະຊາດ ແລະ ສິ່ງແວດລ້ອມ ໄດ້ຖະແຫລງຢືນຢັນວ່າ ລັດຖະບານລາວກຳລັງພິຈາລະນາຈະຍົກເລີກສຳປະທານການ ຂຸດຄົ້ນແຮ່ທາດ 10 ໂຄງການ ເປັນຢ່າງນ້ອຍ ໃນມໍ່ໆນີ້ ເນື່ອງ ຈາກເປັນໂຄງການທີ່ບໍ່ມີຄວາມຄືບໜ້າ ແລະຍັງບໍ່ມີການລົງທຶນ ເພື່ອການສຳຫລວດ ແລະຂຸດຄົ້ນຕາມສັນຍາຢ່າງແທ້ຈິງ ໂດຍການກວດພົບບັນດາ ໂຄງການດັ່ງກ່າວເປັນການ ປະຕິບັດ ຕາມຄຳສັ່ງເລກທີ 13 ຂອງນາຍົກລັດຖະມົນຕີ ລາວ ລົງວັນທີ 11 ມິຖຸນາ 2012 ວ່າດ້ວຍການໂຈະການ ພິຈາລະນາ ແລະການອະນຸຍາດ ໂຄງການລົງທຶນໃໝ່ ສຳຫລັບການສຳຫລວດ ແລະຊອກຄົ້ນແຮ່ທາດ ການປູກ ຍາງພາລາແລະໄມ້ວິກ ໃນທົ່ວປະເທດ ໂດຍສະເພາະໃນ ສ່ວນຂອງການສຳຫລວດ ແລະຂຸດຄົ້ນແຮ່ທາດນັ້ນ ຍັງໄດ້ ກວມເອົາທັງ ໂຄງການສຳປະທານ ເປັນໂລຫະ ແລະ ອະໂລຫະອີກດ້ວຍ ທ່ານໜູລິນ ຢືນຢັນວ່າພາຍໃຕ້ຄຳສັ່ງເລກທີ 13 ຂອງນາຍົກ ລັດຖະມົນຕີລາວ ໄດ້ມອບໝາຍ ໃຫ້ເປັນຄວາມຮັບຜິດຊອບ ຮ່ວມກັນ ລະຫວ່າງກະຊວງຊັບພະຍາກອນ ທຳມະຊາດ ແລະ ສິ່ງແວດລ້ອມ ກະຊວງພະລັງງານແລະບໍ່ແຮ່ ກະຊວງກະສິກຳ ປ່າໄມ້ ໂດຍມີ ກະຊວງແຜນການ ແລະການລົງທຶນ ເປັນຫົວໜ້າ ໃນການກວດກາບັນດາໂຄງການ ສຳປະທານຕ່າງໆ ໃນທົ່ວ ປະເທດ ນັບແຕ່ທ້າຍປີ 2012 ເປັນຕົ້ນມາເພື່ອໃຫ້ແລ້ວເສັດ ພາຍໃນທ້າຍປີ 2015 ຈຶ່ງເຊື່ອວ່າຍັງມີອີກຫຼາຍໂຄງການ ທີ່ບໍ່ໄດ້ປະຕິບັດ ຕາມສັນຍາ ການລົງທຶນ ທີ່ຈະ ຕ້ອງຖືກຍົກເລີກສຳປະທານ ໃນລະຍະຕໍ່ໄປ ທາງດ້ານທ່ານສຸລິວົງ ດາລາວົງ ລັດຖະມົນຕີວ່າການ ກະຊວງພະລັງງານແລະບໍ່ແຮ່ ຖະແຫລງ ຢືນຢັນວ່າ ລັດຖະບານລາວ ໄດ້ມອບໝາຍ ໃຫ້ກະຊວງພະລັງງານ ແລະບໍ່ແຮ່ ເປັນພາກສ່ວນ ທີ່ຮັບຜິດຊອບ ໃນການດຳເນີນມາດຕະການກວດກາ ບັນດາໂຄງການ ສຳປະທານການຂຸດຄົ້ນແຮ່ທາດ ຈຳນວນ 67 ແຫ່ງດ້ວຍກັນ ເນື່ອງຈາກເຫັນວ່າ ເປັນ ໂຄງການ ທີ່ບໍ່ມີຄວາມຄືບໜ້າເກີດຂຶ້ນ ຫຼື ບໍ່ເປັນໄປຕາມສັນຍາສຳປະທານ ທີ່ໄດ້ຕົກລົງ ໄວ້ກັບທາງການ ລັດຖະບານລາວ ໂດຍສຳຫລັບວິທີການກວດກາ ໃນລະຍະທີ່ຜ່ານມານີ້ ທາງການກະຊວງພະລັງງານ ແລະບໍ່ແຮ່ ກໍໄດ້ສົ່ງພະນັກງານ ໄປເກັບກຳຂໍ້ມູນທັງໃນເຂດ ທີ່ຕັ້ງສຳປະທານ ຂອງແຕ່ ລະໂຄງການ ແລະການກວດກາ ໃນດ້ານເອກະສານ ສຳຄັນທີ່ສະແດງເຖິງ ການດຳເນີນ ງານ ໃນດ້ານຕ່າງໆ ຂອງຜູ້ລົງທຶນ ໃນສຳປະທານ ການຂຸດຄົ້ນແຮ່ທາດດັ່ງກ່າວ ໂດຍ ຖ້າຫາກກວດພົບວ່າ ໂຄງການໃດ ທີ່ບໍ່ມີຄວາມຄືບໜ້າຫຼືບໍ່ເປັນໄປຕາມ ສັນຍາ ທີ່ຕົກລົງ ໄວ້ກັບທາງການລາວ ກໍຈະແຈ້ງການເຕືອນໄປເຖິງ ຜູ້ລົງທຶນ ເພື່ອໃຫ້ລົງມືປະຕິບັດ ໃຫ້ໄດ້ ຕາມສັນຍາພາຍໃນລະຍະເວລາ ທີ່ກຳໜົດ ແລະຖ້າຫາກວ່າຍັງບໍ່ດີຂຶ້ນ ກໍຈະເປັນມາດຕະ ການຂັ້ນສຸດທ້າຍ ກໍຄືການຍົກເລີກສຳປະທານຕໍ່ໄປ ດັ່ງທີ່ທ່ານ ສຸລິວົງ ຊີ້ແຈງວ່າ: ທາງດ້ານກະຊວງແຜນການແລະການລົງທຶນ ລາຍງານວ່າທາງການລາວທັງໃນລະດັບ ສູນກາງ ແລະຂັ້ນທ້ອງຖິ່ນ ໄດ້ອະນຸຍາດສຳປະທານການຂຸດຄົ້ນແຮ່ທາດ ໃຫ້ແກ່ບໍລິສັດ ເອກະຊົນລາວ ແລະຕ່າງຊາດໄປແລ້ວ 470 ໂຄງການໂດຍຄິດເປັນພື້ນທີ່ ຂຸດຄົ້ນລວມ ກວ້າງກວ່າ 36,300 ກິໂລແມັດມົນທົນ ໃນທົ່ວປະເທດ ແລະມີມູນຄ່າການລົງທຶນລວມກັນ ເຖິງ 5,900 ລ້ານດອນລາ